Goggas | Tannie Frannie
@toortsie vra watter klein jakkalsies ons pla. Tans voer ek ‘n stryd teen goggas. My kleindogtertjie Gabby se gesiggie word ontsier deur twee muskietbytkolle, gister wou twee pap vlieë saam met my kom vis eet en die afgelope week was ons effens bekommerd oor Gabby.
Eers was dit net twee piepklein rooi merkies op die sagte satynkussing-armpie. Toe word dit twee naburige waterblasies en die volgende dag is daar rooiigheid rondom die blasies. Toe gaan vra ons maar die dokter en dis ‘n “goggabyt”. Na antibiotikum en salf is dit nou onder beheer – en dit het in elk geval nooit gelyk asof dit my kleindogtertjie gepla het nie.
Waar was die goggas se aggressie toe ek ‘n kind was? Ek het ‘n veelkleurige vioolspinnekop in die kweperlaning bewonder, ‘n (platgetrapte) harige bobbejaanspinnekop gesien, in digte heinings ingekruip, boomgeklim en op hooibale in ‘n skuur baljaar sonder enige nagevolge…
4 thoughts on “Goggas”
Desember 16, 2014 om 3:02 nm
Ek dink vroeër was kinders meer gehard. Ons het kaalvoel skootltoe gegaan en niks oorgekom nie. Daar was nog meer goggas en goed en ons het oorleef. Aan die ander kant ken ek ‘n man wie se vrou dood is aan ‘n spinnekopbyt wat verwaarloos is.
Desember 17, 2014 om 5:31 vm
Minder mense kom iets oor van goggabyte as wat daagliks in mototongelukke sterf.Mens moet egter altyd bekommerd oor viool-en sakspinnekopbyte wees.
Desember 17, 2014 om 11:55 vm
Wonder ek ook mos nou skielik oor dieselfde ding!
Desember 23, 2014 om 9:53 vm
Ja, ek bly ook maar versigtig vir spinnekoppe. Liewers bang jan dan dooie jan. My suster wat in Kanada woon vertel my van die spinnekoppe in haar huis, vernaam as dit begin sneeu. Daar is geen gifstowwe te koop of dinge soos Doom nie. Dan maar die doodtrap ding doen?